b'\n_START_ARTICLE_\nBurchard al III-lea de Suabia\n_START_PARAGRAPH_\nBurchard al III-lea (n. cca. 915 \xe2\x80\x93 d. 12 noiembrie 973) a fost conte de Thurgau \xc8\x99i Z\xc3\xbcrichgau (probabil de Raetia, iar apoi duce de Suabia de la 954 p\xc3\xa2n\xc4\x83 la moarte._NEWLINE_Burchard era fiul ducelui Burchard al II-lea de Swabia cu Regilinda. Fiind la o v\xc3\xa2rst\xc4\x83 fraged\xc4\x83 \xc3\xaen momentul asasin\xc4\x83rii tat\xc4\x83lui s\xc4\x83u din 926, el a fost trimis \xc3\xaen Saxonia pentru a i se asigura siguran\xc8\x9ba dup\xc4\x83 trecerea ducatului sub conducerea ducelui Herman I din dinastia Conradinilor. \xc3\x8en Saxonia, el s-a c\xc4\x83s\xc4\x83torit cu o membr\xc4\x83 a familiei Immedingerilor. Din aceast\xc4\x83 c\xc4\x83s\xc4\x83torie vor rezulta doi fii: Theodoric, conte de Wettin, \xc8\x99i Burchard, conte de Liesgau. O a doua c\xc4\x83s\xc4\x83torie a avut loc cu Hedwiga, fiic\xc4\x83 a ducelui Henric I de Bavaria. Burchard a construit marea fort\xc4\x83rea\xc8\x9b\xc4\x83 de pe colina Hohentwiel, iar Hedwiga a fost \xc3\xaentemeietoarea m\xc4\x83n\xc4\x83stirii Sf\xc3\xa2ntului Gheorghe \xc3\xaen acel loc, dar din c\xc4\x83s\xc4\x83toria lor a fost lipsit\xc4\x83 de urma\xc8\x99i._NEWLINE_Dup\xc4\x83 r\xc4\x83scoala ducelui Liudolf de Suabia, fiul regelui Otto I "cel Mare", din 954, regele a conferit titlul ducal lui Burchard, \xc3\xaen cadrul conciliului general de la Arnstadt. Burchard a fost un apropiat intim al lui Otto \xc8\x99i al reginei acestuia, Adelaida de Italia. El se afla adeseori la curtea regal\xc4\x83 \xc8\x99i l-a \xc3\xaenso\xc8\x9bit pe Otto \xc3\xaen campania acestuia \xc3\xaempotriva maghiarilor, fiind prezent la b\xc4\x83t\xc4\x83lia de la Lechfeld din 10 august 955. \xc3\x8en 965, el a condus cea de a treia campanie din Italia, \xc3\xaempotriva regelui Berengar al II-lea al Italiei. \xc3\x8entr-o confruntare de pe valea Padului din 25 iunie, Burchard a fost victorios asupra magna\xc8\x9bilor locali longobarzi \xc8\x99i a readus Italia sub controlul Ottonian, astfel \xc3\xaenc\xc3\xa2t chiar \xc8\x99i principatele din sudul Italiei (Ducatul de Spoleto \xc8\x99i Ducatul de Benevento) s-au supus p\xc3\xa2n\xc4\x83 \xc3\xaen 972. \xc3\x8en 973, Burchard s-a stins din via\xc8\x9b\xc4\x83 \xc8\x99i a fost \xc3\xaenmorm\xc3\xa2ntat \xc3\xaen capela Sf\xc3\xa2ntului Erasmus din m\xc4\x83n\xc4\x83stirea din insula Reichenau din Lacul Konstanz. El a fost succedat ca duce de c\xc4\x83tre Otto I, fiul predecesorului s\xc4\x83u, Liudolf.'